
A háború művészete - Romboló innováció: kihívások és megoldások

Kulcsszavak: innováció; romboló innováció; Clayton M. Christensen; alulról jövő piacrombolás
Dolgozatunk a romboló innováció kurrens témakörét tárgyalja. A témaválasztást elsősorban a romboló innováció fogalmát széles körben népszerűvé tevő Clayton M. Christensen munkássága inspirálta. A témakör releváns szakirodalma a romboló innovációt és dinamikáját főként a feltörekvő kisvállalatok szemszögéből vizsgálja, jellemzően kevésbé fókuszál arra, hogy a piacvezető vállalatnak milyen stratégiai opciói létezhetnek az ilyen jellegű fenyegetés esetén. Dolgozatunk elsődleges hozzáadott értékét ezért egy reaktív és egy preemptív stratégiai válaszmodell kidolgozása jelenti, amely a piacrombolást megtapasztaló piacvezető vállalatok perspektívájából közelítette meg a romboló innováció folyamatát és sajátosságait. A döntési mátrix alapján négy válaszstratégia áll az inkumbensek rendelkezésére, amelyhez üzleti modelljüket igazíthatják. Úgy gondoljuk, hogy az innováció előidézte, valós piacrombolás e stratégiai dimenziókhoz igazodva elkerülhető vagy legalábbis kivédhető - dolgozatunk legfőbb célja ennek a bizonyítása.



